## Pravilnik o dodjeli tržišne kompenzacije u ribarstvu

### NN 56/2014 (7.5.2014.), Pravilnik o dodjeli tržišne kompenzacije u ribarstvu

MINISTARSTVO POLJOPRIVREDE

1055

Na temelju članka 59. stavka 2. Zakona o morskom ribarstvu (»Narodne novine«, broj 81/2013 i 14/2014) ministar poljoprivrede donosi

PRAVILNIK

O DODJELI TRŽIŠNE KOMPENZACIJE U RIBARSTVU

I. TEMELJNE ODREDBE

Članak 1.

Ovim se Pravilnikom propisuju uvjeti, kriteriji i način ostvarivanja prava na dodjelu tržišne kompenzacije za prodani ulov riba i drugih morskih organizama sukladno popisu navedenom u Obrascu III. u prilogu ovog Pravilnika.

Definicije

Članak 2.

Pojmovi korišteni u ovome Pravilniku imaju sljedeće značenje:

1. Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) – tijelo nadležno za isplatu novčanih sredstava dodijeljenih temeljem ovog Pravilnika.

2. Korisnik – svaka fizička ili pravna osoba koja zadovolji uvjete ovog Pravilnika.

3. Ministar – čelnik središnjeg tijela državne uprave koje je nadležno za poslove ribarstva.

4. Ministarstvo poljoprivrede (u daljnjem tekstu: Ministarstvo) – središnje tijelo državne uprave nadležno za poslove ribarstva.

5. Podnositelj Zahtjeva za tržišnu kompenzaciju (u daljnjem tekstu: podnositelj) – svaka fizička ili pravna osoba koja podnosi Zahtjev za tržišnu kompenzaciju na temelju ovog Pravilnika.

6. Područna jedinica – područni ured Uprave ribarstva u obalnim županijama.

7. Uprava ribarstva – unutarnja ustrojstvena jedinica Ministarstva poljoprivrede nadležna za poslove ribarstva.

8. Zahtjev za tržišnu kompenzaciju – propisani obrazac kojeg fizičke ili pravne osobe ispunjavaju te podnose u svrhu dodjele novčane kompenzacije za prodanu količinu riba i drugih morskih organizama, osim plave ribe, spužava i koralja.

Članak 3.

(1) Potpora sukladno ovom Pravilniku podrazumijeva dodjelu bespovratnih novčanih sredstava iz državnog proračuna Republike Hrvatske za kompenziranje razlike u cijeni prodanih količina riba i drugih morskih organizama, osim plave ribe, spužava i koralja.

(2) Potpora se provodi sukladno Ugovoru o pristupanju Republike Hrvatske Europskoj uniji (točka 4. Priloga IV, sukladno članku 16.) (»Narodne novine« Međunarodni ugovori, br. 2/2012) sukladno kojem je Ministarstvo u propisanom roku dostavilo Europskoj komisiji popis postojećih državnih potpora u ribarstvu koje će se provoditi do zaključno 1. srpnja 2016. godine.

(3) Popis riba i drugih morskih organizama za koje se može isplatiti tržišna kompenzacija nalazi se u Obrascu III. koji se nalazi u Prilogu ovoga Pravilnika i njegov je sastavni dio.

Odluka o raspoređivanju i korištenju sredstava

Članak 4.

(1) Odluku o raspoređivanju i korištenju novčanih sredstava namijenjenih za dodjelu potpore temeljem ovog Pravilnika donosi ministar na godišnjoj razini.

(2) Odluku iz stavka 1. ovoga članka ministar donosi najkasnije do 1. svibnja za tekuću kalendarsku godinu.

II. UVJETI I KRITERIJI DODJELE TRŽIŠNE KOMPENZACIJE

Korisnici

Članak 5.

(1) Korisnik mora udovoljiti sljedeće uvjete:

– mora biti pravna ili fizička osoba vlasnik/ovlaštenik povlastice za gospodarski ribolov na moru,

– povlastica za gospodarski ribolov na moru temeljem koje podnositelj podnosi Zahtjev za tržišnu kompenzaciju mora biti važeća u trenutku podnošenja Zahtjeva,

– mora ostvariti ukupan promet od prodane ribe i drugih morskih organizama osim plave ribe, spužava i koralja, najmanje u iznosu od 20.000,00 kuna (s PDV-om) u svakom od razdoblja sufinanciranja propisanih člankom 7. stavkom 1., osim ukoliko Zahtjev za tržišnu kompenzaciju podnosi putem ribarske zadruge,

– mora uredno ispunjavati obveze propisane Zakonom o morskom ribarstvu (»Narodne novine« broj 81/2013 i 14/2014) te podzakonskim propisima donesenim na temelju njega, posebno vezano uz dostavu podataka o ulovu na propisanom obrascu i u propisanom roku za obračunsko razdoblje za koje se podnosi Zahtjev za tržišnu kompenzaciju.

(2) Ukoliko je podnositelj ovlaštenik više povlastica za gospodarski ribolov može ostvariti pravo na sufinanciranje po svakoj povlastici koje je ovlaštenik, pri čemu za svaku mora podnijeti zasebni Zahtjev za tržišnu kompenzaciju.

Iznosi tržišne kompenzacije

Članak 6.

(1) Tržišna kompenzacija isplaćivat će se u iznosu od 8% od prosječne cijene proizvoda za koji se dodjeljuje tržišna kompenzacija za podnošenje pojedinačnog Zahtjeva za tržišnu kompenzaciju i u iznosu od 12% za podnošenje skupnog Zahtjeva za tržišnu kompenzaciju, a sukladno količinama prikazanima u izdanim računima/otpremnicama/carinskim deklaracijama i ostaloj dokumentaciji putem koje se može utvrditi da je podnositelj Zahtjeva izvršio prodaju određene količine i vrste riba i drugih morskih organizama.

(2) Prosječna cijena riba i drugih morskih organizama za koje se isplaćuje tržišna kompenzacija obračunavat će se iz svih prodajnih listova dostavljenih za određeno obračunsko razdoblje.

(3) Na svojim mrežnim stranicama Uprava ribarstva će u roku od 15 dana od isteka tekućeg obračunskog razdoblja objavljivati prosječne cijene iz tog razdoblja za vrste riba i drugih morskih organizama za koje se podnosi Zahtjev za tržišnu kompenzaciju.

(4) Iznimno od stavka 3. ovog članka, prosječne cijene za 1. godišnje obračunsko razdoblje 2014. godine bit će objavljene do 1. svibnja.

III. ZAHTJEV ZA TRŽIŠNU KOMPENZACIJU

Podnošenje Zahtjeva

Članak 7.

(1) Zahtjevi za tržišnu kompenzaciju (u daljnjem tekstu: Zahtjev) podnose se nadležnim područnim jedinicama za obračunsko razdoblje tekuće godine kako slijedi :

– za 1. godišnje obračunsko razdoblje (siječanj – ožujak), do 30. travnja;

– za 2. godišnje obračunsko razdoblje (travanj – lipanj), do 31. srpnja;

– za 3. godišnje obračunsko razdoblje (srpanj – rujan), do 31. listopada;

– za 4. godišnje obračunsko razdoblje (listopad – prosinac), do 31. siječnja.

(2) Iznimno od stavka 1. ovoga članka, za 2014. godinu Zahtjevi za potporu za 1. obračunsko razdoblje podnose se do 30. svibnja.

(3) Pravo na tržišnu kompenzaciju podnositelji mogu ostvariti podnošenjem pojedinačnog Zahtjeva za tržišnu kompenzaciju ili podnošenjem skupnog Zahtjeva za tržišnu kompenzaciju putem ribarske zadruge priznate sukladno posebnom propisu.

(4) Podnositelj može ostvariti pravo na tržišnu kompenzaciju samo kroz jedan od predviđenih načina podnošenja Zahtjeva za tržišnu kompenzaciju, ili pojedinačno ili skupno.

(5) Zahtjev za tržišnu kompenzaciju se podnosi za vremenska razdoblja propisana stavkom 1. ovog članka putem propisanih obrazaca tiskanih uz ovaj Pravilnik koji čine njegov sastavni dio.

(6) U slučaju kad podnositelj podnosi pojedinačni Zahtjev za tržišnu kompenzaciju, dokumentacija koja čini zahtjev obuhvaća Obrazac I. i Obrazac III. iz Priloga ovog Pravilnika te dokumentaciju iz stavka 8. ovog članka.

(7) U slučaju kada se podnosi skupni Zahtjev za tržišnu kompenzaciju putem ribarske zadruge, dokumentacija koja čini Zahtjev obuhvaća Obrazac I, Obrazac II i Obrazac III iz Priloga ovog Pravilnika te dokumentaciju iz stavka 8. ovog članka.

(8) Kod podnošenja skupnog Zahtjeva za tržišnu kompenzaciju, svi obrasci moraju biti ispunjeni i dostavljeni i elektronski nadležnoj Područnoj jedinici.

(8) Uz ispunjene obrasce sukladno stavcima 6., 7. i 8. ovog članka podnositelj prilaže račune/otpremnice/carinske deklaracije i ostalu dokumentaciju putem koje se može utvrditi za koju količinu i vrstu ribe i drugih morskih organizama je podnositelj izvršio prodaju, i koja čini sastavni dio Zahtjeva za tržišnu kompenzaciju.

IV. KONTROLA ZAHTJEVA ZA TRŽIŠNU KOMPENZACIJU

Administrativna kontrola

Članak 8.

(1) Područne jedinice vrše administrativnu kontrolu Zahtjeva za tržišnu kompenzaciju pri čemu utvrđuju pravovremenost i potpunost Zahtjeva za tržišnu kompenzaciju te udovoljavanje uvjetima propisanim ovim Pravilnikom što se utvrđuje uvidom u službene evidencije koje vodi Ministarstvo i u Zahtjev za tržišnu kompenzaciju.

(2) Za nepotpune, ali pravodobno podnesene Zahtjeve za tržišnu kompenzaciju od podnositelja se Zahtjevom za dopunu traži dostavljanje dodatne dokumentacije, obrazloženje, tumačenje ili ispravak podataka potrebnih za dovršenje administrativne kontrole Zahtjeva. Podnositelj je dužan dostaviti dopunu preporučenom poštom s povratnicom u roku od sedam (3) kalendarskih dana od dana zaprimanja Zahtjeva za dopunu.

(4) Podnositelj je dužan zatraženu dopunu iz stavka 2. ovoga članka dostaviti preporučenom poštom s povratnicom u roku od sedam (7) kalendarskih dana od dana zaprimanja Zahtjeva za dopunu.

(5) Potpuni i pravovremeno dopunjeni Zahtjevi za tržišnu kompenzaciju ulaze u daljnju obradu te se vrši njihov konačni obračun i izrađuje tablični prikaz .

(6) Tablične prikaze iz stavka 4. ovog članka područne jedinice dostavljaju u organizacijsku jedinicu Uprave ribarstva u čijoj je nadležnosti državna potpora u ribarstvu.

Neudovoljavanje uvjetima za dodjelu tržišne kompenzacije

Članak 9.

(1) Neudovoljavanje uvjetima za dodjelu tržišne kompenzacije podrazumijeva:

a. neispunjavanje uvjeta i kriterija propisanih ovim Pravilnikom,

b. namjerno davanje krivih podataka u Zahtjevu za tržišnu kompenzaciju,

c. nepravovremeno dostavljeni i nepravodobno dopunjeni Zahtjevi za potporu.

(2) Zahtjevi za tržišnu kompenzaciju koji neudovoljavaju uvjetima i kriterijima propisanim ovim Pravilnikom ne ulaze u daljnju obradu propisanu člankom 8. stavkom 4. ovog Pravilnika.

Isplata tržišne kompenzacije

Članak 10.

(1) Nakon završene administrativne obrade Zahtjeva za tržišnu kompenzaciju Uprava ribarstva izrađuje slog za isplatu i upućuje ga Agenciji za plaćanja koja vrši isplatu prema korisnicima.

(2) Agencija za plaćanja vrši isplatu na račun korisnika te o izvršenim isplatama po korisnicima po utvrđenim razdobljima izvještava Ministarstvo slanjem izvješća o isplatama u elektronskom obliku u roku od 15 dana nakon izvršene isplate.

(3) Ribarska zadruga dužna je u roku od 15 dana od izvršene isplate od strane Agencije za plaćanja izvršiti isplatu tržišne kompenzacije svojim članovima.

Povrat sredstava

Članak 11.

(1) Ministarstvo može zahtijevati povrat isplaćenih novčanih sredstava na temelju Odluke o povratu isplaćenih sredstava, i to u slučaju:

a. administrativne pogreške i pogrešne isplate;

b. da se inspekcijskim nadzorom utvrdi nepravilnosti i neudovoljavanje uvjetima propisanim ovim Pravilnikom.

(2) Odluka o povratu iz stavka 1. ovog članka je konačna.

(3) Na temelju Odluke o povratu isplaćene potpore korisnik je dužan izvršiti povrat sredstava u roku od 30 kalendarskih dana od dana primitka Odluke na žiro račun koji je sastavni dio Odluke.

(4) Ukoliko korisnik nije izvršio povrat sredstava iz stavka 3. ovoga članka, Uprava ribarstva će prilikom administrativne kontrole obračunati iznos za koji nije izvršen povrat kroz naredna obračunska razdoblja istog korisnika, do potpunog namirenja, ukoliko je isto moguće.

(5) U slučaju da se povrat ne može izvršiti sukladno stavku 4. ovog članka, na iznos koji podliježe povratu se nakon isteka roka iz stavka 3. ovog članka obračunava zakonska zatezna kamata.

(6) U slučaju nepoštivanja roka za povrat sredstava Ministarstvo će zatražiti zaštitu svojih prava putem nadležnog suda.

Evidencija

Članak 12.

Uprava ribarstva vodi evidenciju svih zaprimljenih, odobrenih, isplaćenih i odbijenih Zahtjeva za tržišnu kompenzaciju.

Inspekcijski nadzor

Članak 13.

(1) Inspekcijski nadzor odobrenih Zahtjeva za tržišnu kompenzaciju provodi ribarska inspekcija.

(2) Inspekcijskim nadzorom tijekom jedne godine mora biti obuhvaćeno najmanje 10% od svih korisnika kojima je odobren Zahtjev za tržišnu kompenzaciju.

(3) U slučaju nepravilnosti utvrđenih tijekom inspekcijskog nadzora, a na temelju Zapisnika o inspekcijskom nadzoru odobrenih Zahtjeva za poticaje, Ministarstvo može zatražiti povrat čitavog ili dijela isplaćenih novčanih sredstava, sukladno članku 11. stavku 1. točki b. ovoga Pravilnika.

(4) Inspekcijskim nadzorom na terenu kontrolira se sljedeće:

a) da li je korisnik vlasnik/ovlaštenik povlastice za gospodarski ribolov na moru;

b) dostava izvješća/očevidnika;

c) obračun iznosa tržišne kompenzacije za određeno obračunsko razdoblje sukladno Obrascu III ovoga Pravilnika;

d) računi za prodane i isporučene količine i otpremnice uz račune koji moraju biti ovjereni potpisom i žigom kupca uz čitljivo ispisano velikim pisanim slovima ime i prezime kupca odnosno primatelja isporučene količine, ako su proizvodi stavljeni u promet putem veleprodaje;

e) popis stanja robe u odobrenom/registriranom objektu i kontrola knjiga izdanih računa odnosno isprave na temelju kojih se može nedvojbeno spoznati poslovni događaj sukladno posebnim propisima;

f) podaci o prvoj prodaji;

g) sljedivost proizvoda ribarstva za koje se traži potpora, od ulova do krajnjeg proizvoda.

(5) Uprava ribarstva propisat će procedure i obrasce za provedbu inspekcijskih nadzora .

V. ZAVRŠNE ODREDBE

Objava korisnika potpore

Članak 14.

Korisnici kojima je isplaćena tržišna kompenzacija bit će objavljeni pod nazivom tvrtke/obrta s pripadajućim isplaćenim iznosom potpore na temelju ovog Pravilnika, na službenim internetskim stranicama Uprave ribarstva.

Stupanje na snagu

Članak 15.

Ovaj Pravilnik stupa na snagu osmog od dana objave u »Narodne novine«.

Klasa: 011-02/14-01/14

Urbroj: 525-13/0823-14-3

Zagreb, 28. travnja 2014.

Ministar

Tihomir Jakovina, v. r.

[OBRAZAC I. – OBRAZAC III.](dodatni/431527.pdf)

56 07.05.2014 Pravilnik o dodjeli tržišne kompenzacije u ribarstvu

Pravilnik, NN 56/2014-1055